|  |
| --- |
| Projektas |
|  |
| **LAZDIJŲ RAJONO SAVIVALDYBĖS TARYBA**  **SPRENDIMAS**  **DĖL FINANSAVIMO TEIKIMO ATVYKSTANTIEMS DIRBTI Į LAZDIJŲ RAJONO SAVIVALDYBĖS ASMENS SVEIKATOS PRIEŽIŪROS ĮSTAIGAS, TRŪKSTAMOS SPECIALYBĖS GYDYTOJAMS IR REZIDENTAMS**  **TVARKOS APRAŠO PATVIRTINIMO**  2020 m. rugpjūčio 21 d. Nr. 34-475  Lazdijai |
|  |

Vadovaudamasi Lietuvos Respublikos vietos savivaldos įstatymo 6 straipsnio 18 punktu, 16 straipsnio 4 dalimi ir 50 straipsnio 3 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 3.2 tikslu „Sukurti efektyvią sveikatos priežiūros sistemą“ ir Lazdijų rajono savivaldybės 2020–2022 metų strateginio veiklos plano, patvirtinto Lazdijų rajono savivaldybės tarybos 2020 m. vasario 24 d. sprendimu Nr. 5TS-259 ,,Dėl Lazdijų rajono savivaldybės 2020–2022 m. strateginio veiklos plano patvirtinimo“, IV dalies „Lazdijų rajono savivaldybės veiklos programos“ Lazdijų rajono savivaldybės Sveikatos priežiūros plėtojimo programa, Lazdijų rajono savivaldybės taryba nusprendžia:

1. Patvirtinti Finansavimo teikimo atvykstantiems dirbti į Lazdijų rajono savivaldybės asmens sveikatos priežiūros įstaigas, trūkstamos specialybės gydytojams ir rezidentams tvarkos aprašą (pridedama).

2. Įpareigoti Lazdijų rajono savivaldybės administraciją kiekvienų metų savivaldybės biudžete suplanuoti tikslines lėšas apraše numatytų priemonių finansavimui.

3. Pavesti šio sprendimo vykdymo kontrolę Lazdijų rajono savivaldybės administracijos direktoriui.

4. Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės merė Ausma Miškinienė

Lina Džiaukštienė, tel. 8 610 43 868

PATVIRTINTA

Lazdijų rajono savivaldybės tarybos

2020 m. liepos d.

sprendimu Nr. 5TS -

**FINANSAVIMO TEIKIMO ATVYKSTANTIEMS DIRBTI Į LAZDIJŲ RAJONO SAVIVALDYBĖS ASMENS SVEIKATOS PRIEŽIŪROS ĮSTAIGAS, TRŪKSTAMOS SPECIALYBĖS GYDYTOJAMS IR REZIDENTAMS TVARKOS APRAŠAS**

**I SKYRIUS**

**BENDROSIOS NUOSTATOS**

1. Finansavimo teikimo atvykstantiems dirbti į Lazdijų rajono savivaldybės sveikatos priežiūros įstaigas, trūkstamos specialybės gydytojams ir rezidentams tvarkos aprašas (toliau – aprašas) nustato skatinimo priemones trūkstamų specialybių gydytojams ir rezidentams pritraukti dirbti Lazdijų rajono savivaldybėje esančiose asmens sveikatos priežiūros įstaigose (toliau – įstaiga), kurių steigėjas yra savivaldybė ir kurios yra sudariusios paslaugų teikimo sutartis su Teritorine ligonių kasa, ir skatinimo priemonių skyrimo tvarką.

2. Aprašo tikslas – nustatyti finansavimo teikimo atvykstantiems dirbti į Lazdijų rajono savivaldybės sveikatos priežiūros įstaigas, trūkstamos specialybės gydytojams ir rezidentams tvarką, siekiant skatinti trūkstamos specialybės gydytojus ir rezidentus atvykti dirbti į įstaigas tam, kad būtų užtikrintas kokybiškas ir prieinamas asmens sveikatos priežiūros paslaugų teikimas Lazdijų rajono savivaldybės gyventojams ir atvykstantiems pacientams.

3. Apraše vartojamos sąvokos:

3.1. Atvykęs trūkstamos specialybės gydytojas (toliau – gydytojas) – gydytojas, kurio teikiamų sveikatos priežiūros paslaugų reikia Lazdijų rajono savivaldybės gyventojams ir kuris įsipareigoja 5 metus dirbti asmens sveikatos priežiūros įstaigoje;

3.2. Išmoka gydytojui–gydytojui pirmus 3 metus mokama 5 000 eurų dydžio kasmetinė išmoka, skirta gydytojo poreikiams tenkinti;

3.3. Stipendija rezidentui – rezidentui kasmet mokama ne daugiau kaip 10 000 eurų dydžio stipendija pagal rezidentūros išlaidų sąmatą, skirta rezidentūros studijų su stipendija Lietuvos Respublikos universitetuose apmokėjimo išlaidoms dengti;

3.4. Kelionės išlaidų kompensavimas – apmokėjimas iš kitos savivaldybės atvykstančiam gydytojui išlaidų, patirtų atvykstant į asmens sveikatos priežiūros įstaigą ir grįžtant iš jos į gyvenamąją vietą;

3.5. Kitos apraše vartojamos sąvokos suprantamos taip, kaip jos apibrėžiamos Lietuvos Respublikos medicinos praktikos įstatyme ir kituose teisės aktuose.

**II SKYRIUS**

**SKATINIMO PRIEMONĖS IR JŲ TAIKYMO TVARKA ATVYKSTANTIEMS GYDYTOJAMS IR REZIDENTAMS**

4. Apraše numatytos šios skatinimo priemonės:

4.1. ne daugiau kaip 5 000 eurų kasmetinė išmoka trūkstamos specialybės gydytojo poreikiams tenkinti pirmus 3 metus;

4.2. ne daugiau kaip 10 000 eurų rezidento kasmetinė stipendija, skirta rezidentūros studijoms su stipendija apmokėti pagal rezidentūros išlaidų sąmatą;

4.3. ne daugiau kaip 0,15 eurų už 1 kilometrą kelionės išlaidų kompensavimas;

4.4. trūkstamos specialybės gydytojui gali būti suteikiamas savivaldybės būstas, vadovaujantis Lazdijų rajono savivaldybės būsto ir socialinio būsto nuomos tvarkos aprašu, patvirtintu Lazdijų rajono savivaldybės tarybos 2015 m. kovo 31 d. sprendimu Nr. 5TS-1542 „Dėl Lazdijų rajono savivaldybės būsto ir socialinio būsto nuomos tvarkos aprašo patvirtinimo“.

5. Skatinimo priemonėmis pasinaudojęs gydytojas įsipareigoja įstaigoje (-ose) dirbti ne trumpiau kaip 5 metus, o rezidentas – ne trumpiau kaip 10 metų nuo pirmos darbo dienos įstaigoje (nėštumo ir gimdymo atostogų bei atostogų vaikui prižiūrėti laikotarpis neįskaičiuojamas).

6. Nėštumo ir gimdymo atostogų bei atostogų vaikui prižiūrėti metu išmoka nemokama.

**III SKYRIUS**

**DOKUMENTŲ PATEIKIMO IR FINANSAVIMO TEIKIMO TVARKA**

7. Prašymą dėl 4.1, 4.2 ir 4.4 punktuose nurodytų skatinimo priemonių finansavimo įstaigos vadovas teikia Lazdijų rajono savivaldybės administracijos (toliau – savivaldybės administracija) direktoriui. Prie prašymo pridedami pasirinktos skatinimo priemonės skyrimo reikalingumą pagrindžiantys dokumentai.

8. Prašymą dėl 4.3 punkte nurodytos skatinimo priemonės gydytojas teikia asmens sveikatos priežiūros įstaigos vadovui. Įstaigos vadovas, pagal jo patvirtintą Kelionės išlaidų apmokėjimo aprašą, organizuoja kelionės išlaidų paskaičiavimą ir išmokėjimą. Kelionės išlaidų apmokėjimo aprašas turi būti suderintas su Lazdijų rajono savivaldybės administracijos direktoriumi.

9. Prašymas gali būti pateiktas paštu, elektroniniu būdu, kai valstybės elektroninės valdžios sistemoje teikiama elektroninė paslauga arba per atstovą savivaldybės administracijos priimamajame.

10. Įstaigos prašymą dėl 7 punkte nurodytų skatinimo priemonių nagrinėja savivaldybės administracijos direktoriaus įsakymu patvirtinta Finansavimo teikimo atvykstantiems dirbti į Lazdijų rajono savivaldybės sveikatos priežiūros įstaigas trūkstamos specialybės gydytojams ir rezidentams komisija (toliau – komisija).

11. Komisija savo darbe vadovaujasi savivaldybės administracijos direktoriaus įsakymu patvirtintais komisijos nuostatais ir aprašu.

12. Komisija apsvarsto įstaigos prašymą ir teikia savivaldybės administracijos direktoriui motyvuotą siūlymą dėl skatinimo priemonių taikymo įstaigos siūlomiems kandidatams:

12.1. teikti finansavimą;

12.2. neteikti finansavimo, nurodant nefinansavimo motyvus.

13. Sprendimą dėl finansavimo teikimo priima savivaldybės administracijos direktorius.

14. Savivaldybės administracijos Socialinės paramos ir sveikatos skyriaus savivaldybės gydytojas (vyr. specialistas) rengia savivaldybės administracijos direktoriaus įsakymo ir sutarties projektą dėl finansavimo teikimo, taikant skatinimo priemonę gydytojui ar rezidentui.

15. Įstaiga apie priimtą sprendimą dėl finansavimo teikimo, taikant skatinimo priemonę gydytojui ar rezidentui, informuojama ne vėliau kaip per 5 darbo dienas nuo sprendimo priėmimo dienos. Įstaigai elektroniniu būdu ar registruotu paštu prašyme nurodytu adresu išsiunčiama arba įteikiama savivaldybės administracijos direktoriaus įsakymo kopija.

16. Savivaldybės administracija su įstaiga pasirašo sutartį dėl finansavimo teikimo, taikant skatinimo priemonę gydytojui ar rezidentui.

17. Per mėnesį nuo savivaldybės administracijos ir įstaigos sutarties įsigaliojimo dienos įstaiga su nauju atvykusiu gydytoju arba rezidentu sudaro sutartį: joje turi būti numatyti įstaigos ir gydytojo ar rezidento įsipareigojimai, teisės ir atsakomybė, sutarties nutraukimo tvarka ir kt.

18. Pasirašytos sutarties su nauju atvykusiu gydytoju arba rezidentu kopija, patvirtinta teisės aktų nustatyta tvarka, per 10 dienų nuo jos pasirašymo dienos privalo būti pateikta savivaldybės Komunikacijos ir dokumentų skyriui ir saugoma kaip neatsiejama savivaldybės administracijos ir įstaigos sutarties dalis.

19. Jei per nustatytus terminus įstaiga dėl nepateisinamos priežasties nepateikia su nauju atvykusiu gydytoju arba rezidentu pasirašytos sutarties savivaldybės gydytojui, savivaldybės administracijos ir įstaigos sutartis nutraukiama.

20. Už sutartinių įsipareigojimų įvykdymą atsakinga įstaiga, pasiūliusi gydytojo ar rezidento kandidatūrą ir su juo sudariusi sutartį. Gydytojui ar rezidentui pažeidus sutarties sąlygas, įstaiga ne ginčo tvarka privalo grąžinti sutartyje, pasirašytoje su savivaldybės administracija, numatytas (skirtas) lėšas į Lazdijų rajono savivaldybės biudžetą.

**IV SKYRIUS**

**APRAŠO ĮGYVENDINIMAS IR FINANSAVIMAS**

21. Aprašo įgyvendinimą koordinuoja savivaldybės administracijos Socialinės paramos ir sveikatos skyriaus savivaldybės gydytojas (vyr. specialistas).

22. Aprašui įgyvendinti lėšos skiriamos ir kiekvienais metais numatomos savivaldybės Sveikatos apsaugos programoje.

23. Įstaiga, kuriai reikalingas gydytojas specialistas, privalo parengti darbo vietos būsimam darbuotojui sukūrimo (nepiniginių priemonių) planą, numatyti darbo organizavimo būdą, techninio aprūpinimo galimybes, darbo apmokėjimo sistemą, kvalifikacijos kėlimo galimybes, kompensavimo mechanizmus (maitinimo paslauga, papildomos atostogos, ryšio paslaugos, pagalbos šeimai organizavimas ir pan.). Nepiniginių priemonių planas teikiamas su prašymu dėl finansavimo teikimo, taikant skatinimo priemonę, savivaldybės administracijos direktoriui.

**V SKYRIUS**

**ATSAKOMYBĖ**

24. Įstaigos vadovas privalo ne vėliau kaip per 10 darbo dienų raštu informuoti savivaldybės administraciją:

24.1. jeigu gydytojas nutraukia darbo santykius su įstaiga (-omis), nepraėjus penkeriems metams nuo pirmos darbo dienos įstaigoje;

24.2. jeigu rezidentas nutraukia studijas Lietuvos Respublikos universitetuose arba darbo santykius su įstaiga (-omis), nepraėjus dešimčiai metų nuo pirmos darbo dienos įstaigoje.

25. Skatinimo priemonei gautą sumą įstaiga privalo grąžinti:

25.1. jeigu gydytojas nutraukia darbo santykius su įstaiga (-omis), nepraėjus penkeriems metams nuo pirmos darbo dienos įstaigoje;

25.2. jeigu rezidentas nutraukia studijas Lietuvos Respublikos universitetuose arba darbo santykius su įstaiga (-omis), nepraėjus dešimčiai metų nuo pirmos darbo dienos įstaigoje.

26. Įstaiga už gautas lėšas atsiskaito savivaldybės administracijos ir įstaigos sutartyje nustatyta tvarka ir terminais.

27. Ne pagal paskirtį panaudotos lėšos iš kaltų asmenų gali būti išieškomos teisine tvarka ir rėmimas nutraukiamas.

28. Įstaiga atsako už pateiktos informacijos ir duomenų teisingumą.

29. Gydytojas privalo per 30 kalendorinių dienų nuo pateikto prašymo dėl darbo sutarties nutraukimo dienos grąžinti įstaigai skatinimo priemonėms panaudotų lėšų sumą ar jos dalį, jeigu nutraukia darbo santykius su įstaiga nepraėjus penkiems metams nuo darbo įstaigoje pradžios. Grąžintinos sumos procentinė dalis nustatoma paskutinei gydytojo darbo įstaigoje dienai šia tvarka:

|  |  |
| --- | --- |
| ***Dirbtas laikas Įstaigoje, mėn.*** | ***Grąžintina finansinės paramos suma, proc.*** |
| ≤ 48 mėn. | 100 proc. |
| Nuo 49 iki 54 mėn. | 80 proc. |
| Nuo 55 iki 60 mėn. | 60 proc. |

**VI SKYRIUS**

**BAIGIAMOSIOS NUOSTATOS**

30. Tai, kas nereglamentuota apraše, sprendžiama taip, kaip numatyta Lietuvos Respublikos teisės aktuose.

31. Aprašą tvirtina, keičia ir papildo Lazdijų rajono savivaldybės taryba.

\_\_\_\_\_\_\_\_\_\_\_\_\_\_

|  |
| --- |
| **SPRENDIMO „DĖL** **FINANSAVIMO TEIKIMO ATVYKSTANTIEMS DIRBTI Į LAZDIJŲ RAJONO SAVIVALDYBĖS ASMENS SVEIKATOS PRIEŽIŪROS ĮSTAIGAS TRŪKSTAMOS SPECIALYBĖS GYDYTOJAMS IR REZIDENTAMS**  **TVARKOS APRAŠAS“ PROJEKTO AIŠKINAMASIS RAŠTAS** |

2020-07-13

Lazdijų rajono savivaldybės tarybos sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 18 punktu, 16 straipsnio 4 dalimi ir 50 straipsnio 3 dalimi ir savivaldybės strateginiais dokumentais.

Tikslas – patvirtinti Finansavimo teikimo atvykstantiems dirbti į Lazdijų rajono savivaldybės asmens sveikatos priežiūros įstaigas, trūkstamos specialybės gydytojams ir rezidentams tvarkos aprašą.

VšĮ ,,Lazdijų ligoninė“ ir VšĮ ,,Lazdijų savivaldybės pirminis sveikatos priežiūros centras“ vis didesniu iššūkiu tampa gydytojų specialistų trūkumas. Tai viena didžiausių problemų, turinčių tiesioginės įtakos teikiamų asmens sveikatos priežiūros paslaugų kokybei, prieinamumui užtikrinti bei iš esmės galinčių nulemti teikiamų asmens sveikatos priežiūros paslaugų apimtis ir rūšis. Didėjant sergamumui lėtinėmis ligomis, kurioms dažniausiai turi įtakos vyresnis amžius, didėja ir sveikatos priežiūros paslaugų poreikis. Esant specialistų trūkumui, pas kai kuriuos gydytojus specialistus, pavyzdžiui, kardiologą, reumatologą, alergologą ir urologą, susidaro eilės, todėl vizito tenka laukti tris savaites ir ilgiau.

Įstaigos nuolatos atnaujina darbo skelbimus dėl medicinos personalo paieškos, bendradarbiauja su Lietuvos sveikatos mokslų, Vilniaus universitetais, siekdamos pakviesti jaunus specialistus į Lazdijų rajono gydymo įstaigas. VšĮ „Lazdijų ligoninė“ šiuo metu dirba 53 gydytojai, 12 iš jų yra pensinio amžiaus ir vyresni (23 proc.). VšĮ ,,Lazdijų PSPC“ šiuo metu dirba 7 gydytojai, 3 iš jų pensininkai (42 proc.). 37 specialistai atvyksta iš kitų miestų. Planuojant įstaigų žmogiškuosius išteklius, ypatingas dėmesys turi būti skirtas sveikatos priežiūros specialistų poreikio prognozei bei galimybėms finansuoti kai kurių specialybių gydytojų rezidentūros studijas skirti papildomas finansines priemones.

Patvirtinus Finansavimo teikimo atvykstantiems dirbti į Lazdijų rajono savivaldybės asmens sveikatos priežiūros įstaigas trūkstamos specialybės gydytojams ir rezidentams tvarkos aprašą, įstaigoms bus sudaroma galimybė pritraukti reikiamų specialybių gydytojus ir apmokėti rezidentūros studijas, finansuoti atvykstančiųjų specialistų kelionės išlaidas, tai sudarys prielaidas išlaikyti atvykstančius specialistus. Atvykus į rajoną trūkstamų specialybių gydytojams būtų užtikrintas dar kokybiškesnis asmens sveikatos priežiūros paslaugų teikimas Lazdijų rajono gyventojams bei Lietuvos Respublikos sveikatos apsaugos ministro įsakymais patvirtintų specialiųjų reikalavimų atitinkamoms asmens sveikatos priežiūros paslaugoms teikti laikymasis.

Kelionės išlaidų kompensavimui pateikiama trys alternatyvos. Kaip pilotinis šių metų projektas, siūloma rinktis alternatyvą, taikant kompensavimą 0,15 euro už 1 km. Papildomai savivaldybės biudžetui tai kainuos 19 020,00 eurų.

Parengtas sprendimo projektas neprieštarauja galiojantiems teisės aktams.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Projektą paruošė Lazdijų rajono savivaldybės administracijos Socialinės paramos ir sveikatos skyriaus savivaldybės gydytoja (vyr. specialistė) Lina Džiaukštienė.

Socialinės paramos ir sveikatos skyriaus

savivaldybės gydytoja (vyr. specialistė) Lina Džiaukštienė